text: Fødevarestyrelsen samler 130 medarbejdere i Vejen
  10 juli 2015 kl. 10.17
  Sparer 4 millioner om året ved at samle medarbejdere fra Esbjerg og Vejle
  Fra første september 2016 bliver de 130 sydjyske medarbejdere i Fødevarestyrelsen samlet på ét kontor i Vejen frem for to afdelinger i Vejle og Esbjerg.
  - For det første håber jeg, at det vil give en anden synergi medarbejderne imellem, og give et større udbytte af de erfaringer, de får i hverdagen. For det andet, så sparer det os for fire millioner kroner årligt. Så det er ønsket om at få samling på tropperne og ikke et fravalg af Esbjerg og Vejle, der har drevet værket. Fødevarestyrelsen har været meget glad for at have kontorer i de to byer, siger direktør i Fødevarestyrelsen, Esben Egede Rasmussen, til styrelsens hjemmeside.
  Fødevarestyrelsen flytter ind i DONG's lokaler på Søndergade 50.
   
  På afdelingerne i Vejle og Esbjerg arbejder medarbejdere fra Fødevarestyrelsens fødevare- og veterinærenheder samt folk fra Fødevarestyrelsens Rejsehold og Det Veterinære Rejsehold.
  
  